ΓΡΑΠΤΗ ΕΡΩΤΗΣΗ P-3381/98

υποβολή: Maj-Lis Lööw (PSE) προς την Επιτροπή

(9 Νοεμβρίου 1998)

Θέμα: Χρηματοδότηση έργων οδοποιίας στο τροπικό δάσος του Καμερούν

Το 1996 η Ευρωπαϊκή Κοινότητα χρηματοδότησε τη βελτίωση οδών συνολικού μήκους 52 χλμ. στο Καμερούν, στη Δυτική Αφρική. Το συγκεκριμένο έργο είχε απορριφθεί το 1992 από την Αφρικανική Τράπεζα Ανάπτυξης και τη Διεθνή Τράπεζα. Εντούτοις, η ΕΕ συνέχισε τη χρηματοδότηση χωρίς να πραγματοποιήσει μελέτη περιβαλλοντικών επιπτώσεων (Environmental Impact Assessment).

Η Ευρωπαϊκή Κοινότητα σχεδιάζει τώρα να υποστηρίξει έργο βελτίωσης της οδικής υποδομής του Καμερούν με 55 εκατ. Ecu.

Ερωτώ: Σκοπεύει η Ευρωπαϊκή Κοινότητα να πραγματοποιήσει, με την ευκαιρία του συγκεκριμένου έργου, μελέτη περιβαλλοντικών επιπτώσεων, και, στην περίπτωση αυτή, προτίθεται να συμμορφωθεί προς το αποτέλεσμα μιας τέτοιας μελέτης;

Απάντηση του κ. Pinheiro εξ ονόματος της Επιτροπής

(21 Δεκεμβρίου 1998)

Το υπό μελέτη σχέδιο, στο οποίο αναφέρεται το Αξιότιμο Μέλος του Κοινοβουλίου, αφορά την αποκατάσταση και τη συντήρηση των ήδη υπαρχουσών οδών. Οι οδοί που προσδιορίζονται είναι οδοί προτεραιότητας που καθορίσθηκαν με μελέτη της Διεθνούς Τράπεζας η οποία καλύπτει το σύνολο του οδικού δικτύου του Καμερούν. Από τότε αυτός ο κατάλογος των οδών με προτεραιότητα χρησιμεύει ως βάση στο τομεακό πρόγραμμα των μεταφορών του Καμερούν το οποίο στηρίζουν όλοι οι χορηγοί. Το εν λόγω πρόγραμμα κατευθύνει τους χρηματοδότες ώστε να συντονίσουν καλύτερα τις παρεμβάσεις τους. Έχουν διεξαχθεί μελέτες αξιολόγησης του αντίκτυπου στο περιβάλλον για το πρόγραμμα του τομέα των μεταφορών που αφορά την αποκατάσταση και τη συντήρηση. Οι εν λόγω μελέτες προβλέπουν σχέδιο δράσης που καθορίζει αξιολογήσεις των αντίκτυπων στο ειδικό περιβάλλον για να προσδιορισθούν ιδιαίτερα συνοδευτικά μέτρα προστασίας του περιβάλλοντος για τις πιο ευαίσθητες περιοχές.

Όσον αφορά το παράδειγμα της οδού του Mbong Bang στο Lomiι,η Επιτροπή επιθυμεί να τονίσει ότι η οδός υπάρχει εδώ και δεκαετίες, όπως και όλες οι άλλες οδοί στην περιοχή, που αποτελούν δρομολόγια τα οποία έχουν καθιερωθεί εδώ και πολύ καιρό. Αυτές οι οδοί εξυπηρετούν μια περιοχή περίπου 200.000 ατόμων από τα οποία περίπου το 10 % ανήκουν στη φυλή Baka. Η παρέμβαση της Κοινότητας αφορούσε μόνο την τρέχουσα συντήρηση της οδού με 600.000 ECU. Αυτή η οδός αποτελεί επίσης τμήμα του δικτύου προτεραιότητας στο πλαίσιο του τομεακού προγράμματος των μεταφορών της κυβέρνησης του Καμερούν, που καθορίσθηκε τον Δεκέμβριο του 1993 και εγκρίθηκε από τους ενδιαφερόμενους χρηματοδότες, περιλαμβανομένης και της Διεθνούς Τράπεζας, η οποία ουδέποτε αρνήθηκε να χρηματοδοτήσει παρεμβάσεις για αυτήν την οδό. Η άρνηση της Αφρικανικής Τράπεζας Ανάπτυξης (BAD) αφορούσε την κατασκευή συγχρόνου οδού πλάτους 9 μέτρων, η οποία θα ασφαλτοστρωθεί αργότερα.

Όσον αφορά τις μελέτες για τον αντίκτυπο στο περιβάλλον, και ευρύτερα τα προγράμματα για τη διατήρηση του περιβάλλοντος, η Επιτροπή στηρίζει έναν ορισμένο αριθμό προγραμμάτων στο Καμερούν που αφορούν την αειφόρο διαχείριση των δασών και την προστασία της βιοποικιλότητας. Πρόκειται ιδίως για τα δασικά οικοσυστήματα της Κεντρικής Αφρικής (ECOFAC), ένα περιφερειακό πρόγραμμα διατήρησης, και ένα άλλο πρόγραμμα που έθεσε σε εφαρμογή η Διεθνής Ένωση για τη διατήρηση της φύσης(IUCN).

Η IUCN και η ολλανδική οργάνωση ανάπτυξης- Nederlands ontwikkelingsorganisatie (SNV) που εργάζονται στην περιοχή θεωρούν ότι η συντήρηση των οδών είναι σωτήρια για τα προγράμματα συντήρησης σάυτόν τον τομέα. Οι καλά συντηρούμενες οδοί διευκολύνουν την επίβλεψη της περιοχής και μπορούν επίσης να αποφέρουν ένα συμπληρωματικό εισόδημα που θα προέρχεται από τον οικολογικό τουρισμό. Θεωρούν επίσης ότι η πλειονότητα του τοπικού πληθυσμού, που συμπεριλαμβάνει και τους Baka, είναι υπέρ της συντήρησης της υπάρχουσας οδικής υποδομής.

Η Επιτροπή προβλέπει τέλος να χρηματοδοτήσει μία εμπεριστατωμένη ανάλυση της δασικής πολιτικής του Καμερούν. Αυτή η εξέταση αποβλέπει στο να βοηθήσει την κυβέρνηση του Καμερούν στον καθορισμό και την εφαρμογή μιας αειφόρου δασικής πολιτικής.